FI Euroopan unionin virallinen lehti CE 78/537

(2004/C 78 E/0559)

KIRJALLINEN KYSYMYS E-3393/03

esittäjä(t): Jean Lambert (Verts/ALE) komissiolle

(17. marraskuuta 2003)

Aihe: Mopon tyyppihyväksyntä

Tyyppihyväksynnästä annetussa direktiivissä 2002/24/EY (1) on tehty selkeä ero tavallisten mopojen ja pienitehoisten mopojen välillä. Liitteen I huomautuksessa todetaan, että ”erityisdirektiiveissä säädetään erityisistä vaatimuksista pienitehoisille mopoille eli polkimin varustetuille mopoille, joiden apumoottori-teho on enintään 1 kW ja suurin rakenteellinen nopeus enintään 25 km/h”. Yhdistyneen kuningaskunnan hallitus ei kuitenkaan ole antanut mitään myönnytyksiä mopoille, ja näin ollen Yhdistyneessä kuningaskunnassa kyseinen ajoneuvo on rekisteröitävä, siitä on maksettava vero, se on katsastettava, sitä varten on otettava vastuuvakuutus, siitä on maksettava tievero ja sitä ajaessa on käytettävä kypärää. Saksassa sitä vastoin mopoja eivät koske mitkään edellä mainitut vaatimukset.

Katsooko komissio, että Yhdistynyt kuningaskunta toimii lainvastaisesti siinä, ettei se tee eroa tavallisten mopojen ja pienitehoisten mopojen välillä?

Frits Bolkesteinin komission puolesta antama vastaus

(9. tammikuuta 2004)

Euroopan parlamentin ja neuvoston 18 päivänä maaliskuuta 2002 antama direktiivi 2002/24/EY (2) koskee kaksi- ja kolmipyöräisten moottoriajoneuvojen tyyppihyväksyntää. Direktiivissä ei säädetä, missä olosuhteissa näitä moottoriajoneuvoja voidaan käyttää jäsenvaltioissa. Koska yhdenmukaisia yhteisön sääntöjä ei ole olemassa, jäsenvaltioilla on laaja toimintavapaus päättää mopojen käyttöä julkisilla teillä koskevista säännöistä.

Tyyppihyväksynnän vaatimuksien kohdalla direktiivissä erotetaan polkimin varustetut ajoneuvot ja säädetään erityisiä tyyppihyväksynnän vaatimuksia pienitehoisille mopoille. Tämä ei kuitenkaan millään tavalla velvoita jäsenvaltioita tekemään samanlaista erottelua näiden ajoneuvojen käyttöä koskevissa säännöissään. Niinpä komissio katsoo, että Yhdistynyt kuningaskunta ei toimi direktiivin vastaisesti, mitä tulee rekisteröintiin, tieveroon, liikenneministeriön katsastusvaatimuksiin, vastuuvakuutukseen ja kypärä-pakkoon.

Jonkin jäsenvaltion määräämät tuotteen käyttöön liittyvät hankalat säännöt voivat estää tällaisen tuotteen tuonnin muista jäsenvaltioista. Komissio pohtii, ovatko Yhdistyneen kuningaskunnan säännöt pienitehoisten mopojen käytöstä sellainen perustelematon toimenpide, jolla olisi samanlaisia vaikutuksia kuin kaupan määrällisillä rajoituksilla EY:n perustamissopimuksen 28 ja 30 artiklan merkityksessä. Arvoisan jäsenen kysymyksestä ei kuitenkaan käy selvästi ilmi, että Yhdistyneen kuningaskunnan säännöt aiheuttaisivat esteitä tuonnille.

Lisäksi komissio huomauttaa, että vaikka näin olisikin, ainakin osaa Yhdistyneen kuningaskunnan määräämistä velvoitteista (kuten vastuuvakuutus ja kypäräpakko) voidaan pitää oikeutettuina kansanterveyden tai tieturvallisuuden perusteella, eli joko EY:n perustamissopimuksen 30 artiklassa lueteltujen selkeiden syiden perusteella tai selkeän yleisen edun vaatiessa, kuten Euroopan yhteisöjen tuomioistuin on määritellyt.

Lisäksi komissio muistuttaa, että moottoriajoneuvojen vakuutusta koskevan ensimmäisen direktiivin (72/5/ETY (3)) mukaan moottoriajoneuvolla, joka on tarkoitettu kulkemaan mekaanisella voimalla maata mutta ei raiteita pitkin, sekä kytketyllä tai irrallisella perävaunulla täytyy olla pakollinen vakuutus. Siten myös tässä mielessä vaikuttaa siltä, että Yhdistynyt kuningaskunta voi lainmukaisesti vaatia vastuuvakuutuksen ottamista pienitehoisille mopoille.

(1) EYVL L 124, 9.5.2002, s. 1.

(2) EYVL L 124, 9.5.2002.

(3) EYVL L 103, 2.5.1972.